Banerekord var ikke nok for den nordjyske racerkører Tom Kristensen på Sebring i USA. Han sluttede som nummer fire i løbet.

Tom Kristensen sluttede søndag morgen som nummer fire i 12-timers-løbet på Sebring i sin Audi R10. Danskeren viste sig atter som feltets hurtigste og satte som på Le Mans ny banerekord, men ligesom i det franske langdistanceløb havde han og holdkammeraterne Allan McNish og Dindo Capello et utal af tekniske problemer. Derfor gik sejren endnu engang til søsterbilen med Emanuele Pirro, Frank Biela og Marco Werner bag rattet. - Det har været en weekend op ad bakke, lige siden vi smadrede vores racer i torsdagens nattetræning. Audi havde ikke taget en tredje 2007-R10 med til USA, så i stedet måtte vi hente en 2006-model hos det amerikanske Champion-team i Coral Springs og forsøge at gøre den bedre med de 2007-dele, vi havde på lager. I den sidste ende fik vi dog ikke delene til at spille sammen, ligesom på Le Mans havde vi usædvanligt mange tekniske problemer. Vi måtte skifte både batteri og startmotor to gange, og senere måtte også instrumentpanelet skiftes. Det kostede os en masse frustrationer og ikke mindst 12 omgange," siger Tom Kristensen fra Florida. Nordjydens banerekord lyder nu på 1:46,634 minutter, hvilket er en markant forbedring af Allan McNish's tid fra sidste år på 1:48.373, også sat i en Audi R10 2006-model. Dermed har Kristensen i sine otte løb på Sebring haft hurtigste omgang i de fem, hvilket er en forbedring af hans egen rekord. Danskeren er også noteret for fleste sejre i løbet, nemlig fire, men her må han nu dele værdigheden sammen med en af dette års vindere, Frank Biela. Heller ikke for de andre danskere blev det et mindeværdigt Sebring. Jan Magnussen sluttede på andenpladsen i GT1, mens Lars-Erik Nielsen blev nummer fire i GT2.